Nuwe fietsroete in Prins Albert bekend gestel | Netwerk24
Deur Jackie Kruger 25 September 2020 12:25
Die roete-netwerk is 'n Wes-Kaapse inisiatief wat deur die provinsie se handelsbevorderingsagentskap, Wesgro, bemark word.
Alan Winde, Wes-Kaapse premier, en David Maynier, LUR vir finansies en ekonomiese geleenthede, het die roete Woensdag bekend gestel, luidens 'n verklaring
Die Karoo Crossing strek oor 385 km van Knysna tot Calitzdorp en terug. Langs die roete kan fietsryers dorpies en ander toerismebesienswaardighede in die Sentraal- en Klein-Karoo besoek.
Die Kaapse fietsryroete (Cape Cycle Route) kom oral in die provinsie voor om besoekers na kleiner dorpies en minder bekende attraksies te lok.
Winde en Maynier het ook as deel van 'n provinsiale inisiatief om inwoners se mobiliteit te verbeter tien fietse aan die Prins Albert-gemeenskapstrust oorhandig.
Fietsryers op die nuwe Karoo Crossing-fietsryroete tussen Knysna en Calitzdorp. Foto: Verskaf
Winde het op die bekendstelling gesê met die somer in aantog word mense aangemoedig om meer buite te kom, die provinsie te verken en kleiner dorpies te besoek. Dit sal help om die toerisme-en-gasvryheidsektor te ondersteun wat 'n groot werkskepper is en help om werkgeleenthede in die provinsie te red.
Volgens Goliath Lottering, Prins Albert se burgemeester, word die inisiatief verwelkom ná die verwoestende effek wat die staat van inperking sedert Maart gehad het.
Talle mense het vir die bekendstelling in die dorp oorgeslaap en sakeondernemings ondersteun.
Maynier het onder meer by navraag gesê die doel van die roete is onder meer om die toerismesektor in die Wes-Kaap – wat die swaarste deur die inperking getref is – te herbou.